අසත්‍ය සාක්ෂි ලබා ගැනීමට උපක්‍රම වශයෙන් CID නිලධාරීන් තමන් ඇතුළු යුද හමුදා බුද්ධි නිලධාරීන්ට මත්පැන් පවා ලබාදී කෙසේ හෝ බොරු සාක්ෂි ලබා ගැනීමට දැඩි උත්සාහයක් දැරූ නමුත් කිසි විටෙකත් තමන් ඔවුනට අවශ්‍ය බොරු සාක්ෂි ලබා නොදුන් බවත් වැඩිදුරටත් සාක්ෂි ලබාදෙමින් කොමිසම හමුවේ ඔහු ප්‍රකාශ කළා.සැරයන් අනුර ජයලත් මහතා කොමිසම හමුවේ වැඩිදුරටත් ප්‍රකාශ කළේ පසුව දින හැට හතක් තස්ත්‍රවාදය වැළැක්වීමේ පනත යටතේ තමන්ව සී.අයි.ඩී. භාරයේ රඳවා තබා ගත් බවත් අවසානයේ මහේස්ත්‍රාත් අධිකරණයට ඉදිරිපත් කිරීමෙන් අනතුරුව රක්ෂිත බන්ධනාගාර ගත නොකර තමන්ව මුදාහැරිය බවයි.කරුණු සලකා බැලූ සභාපති විනිසුරුවරයා එම පැමිණිල්ලට අදාළව වගඋත්තරකරුවන් ලෙස හිටපු CID අධ්‍යක්ෂක ශානි අබේසේකර උප පොලිස් පරීක්ෂක ප්‍රේමතිලක සහ සැරයන් මෙන්ඩිස්ට වගඋත්තරකරුවන් ලෙස ලබන 17 වෙනිදා ට කොමිසම හමුවේ පෙනී සිටින්නැයි සිතාසි නිකුත් කළා .මේ අතර වසර ගණන් හිරේ නොයා දින දෙක තුනකින් ගෙදර යන්න නම් අමාත්‍ය ජොන්ස්ටන් ප්‍රනාන්දු මහතා පිට වරද පටවන ලෙස මූල්‍ය අපරාධ විමර්ශන කොට්ඨාශයේ  නිලධාරීන් තමන්ට බලපෑම් කළ බව වී අලෙවි මණ්ඩලයේ හිටපු සාමාන්‍යාධිකාරී සහ මෙහෙයුම් නිලධාරී  කේ .ඒ .වී .එස් පෙරේරා මහතාද දේශපාලන පළිගැනීම් සොයා බලන ජනාධිපති කොමිසම හමුවේ ප්‍රථම වතාවට සාක්ෂි ලබාදෙමින් ප්‍රකාශ කළා.